Folketing
2002-02-28

Ja, dermed er svaret til Venstres ordfører jo sådan set givet af fru Marianne Jelved. Det er jo helt åbenlyst. Venstre deltog selv i de forhandlinger hos den daværende radikale undervisningsminister under SR-regeringen om en flerårsaftale. Jeg har også deltaget i møder på erhvervsskoler og handelsskoler med Venstrekandidater under valgkampen. Der sagde man, at Venstre også ville gennemføre en flerårsaftale. Nu er den væk. Der kommer ikke nogen flerårsaftale. Det hjælper ikke noget med de flotte ord - sagt til fru Gitte Lillelund Bech. Der er ingen flerårsaftale. Der gennemføres besparelser. SR-regeringen lagde op til at give et trecifret millionbeløb til erhvervsskolerne. Nu gennemføres der produktivitetsbesparelser, uden at de får en flerårsaftale. Den er væk. Dansk Folkeparti har heller ikke kunnet bidrage med det. Erhvervsskolerne får kun nedskæringerne. Ud over det, at man laver besparelser på taxameteret, fjerner man også deres udviklings- og omstillingspenge, mulighederne for, at man kan lave brobygning, mulighederne for, at man kan fastholde unge, der er ved at falde fra i deres erhvervsuddannelse; områder, som vi jo godt ved at erhvervsskolerne bruger deres udviklingspenge til. De er også barberet væk. Venstre har virkelig her et forklaringsproblem. Jeg ved godt, at der ikke er nogen lydbånd med statsministeren fra nogen erhvervsskole, hvor det her er sagt. Men der er virkelig mange her i Folketinget, der forud for det her valg har hørt både fru Gitte Lillelund Bech og også den nuværende undervisningsminister love, at der skulle gives flere penge til erhvervsskolerne. Nu er sagen en ganske anden.